Generalforsamlingen i Hammel og Omegns Jagtforening 2017.

Afviklet den 7. februar 2017 i Inside, Hammel.

**Formandens beretning**:

Jeg vil hermed gerne byde Jer alle velkommen til dette års Generalforsamling i Hammel og Omegns Jagtforening, - her i det hyggelige Inside.

---

Formanden Max Pedersen ligger syg derhjemme, så jeg er trådt i stedet for ham.

---

Vi gentager hermed succesen fra sidste år, hvor der mødte 21 medlemmer. Vi havde en dejlig aften med god mad og sjove jagthistorier og et foredrag om bjørnejagt.

 I år har jeg talt, at vi er mødt 24 medlemmer, hvilket må siges at være et flot fremmøde.

Pt. er vi 85 medlemmer af foreningen.

---

Her skal lige nævnes, at vi i det forgangne år har mistet et medlem, som er afgået ved døden. Det er Benno Andersen, som boede her i Hammel.

Æret være hans minde.

---

I bestyrelsen har vi besluttet at fortsætte i samme tråd med, at Hammel Jagtforening er en ”hvilene forening”, med de få aktiviteter, som vi har.

Det vil sige, at dukker der noget interessant op, så bliver der givet besked om dette på hjemmesiden. Det kunne for eksempel være hundetræning, en tur på skydebanen eller invitation til jagt ect. ect.

Jeg vil i samme moment gerne slå et slag for, at I går ind på Danmarks Jægerforbunds hjemmeside under medlems info, hvor I kan opdatere Jeres eventuelle nye mailadresse og telefonnumre.

Det gør det nemmere for os at formidle kontakt til Jer. Så husk lige det.!!

Sidste år kom det på tale, at vores bukkepokal var tætskrevet med bukkejægeres navne, og at der ikke var plads til flere navne.

Ejnar Albertsen har haft kontakt til Sparekassen Kronjylland til Morten Pedersen.

Dette møde var udbytterigt, idet Sparekassen Kronjylland gav tilsagn om, at de gerne ville sponsere en ny pokal.

En ny og flot pokal er derfor indkøbt hos vores stedlige Guld & Sølvsmeds forretning i Hammel.

Resultatet kan ses her ovre på bordet. Første navn er allerede indgraveret, og der er plads til mange flere i de kommende år.

En stor tak til Sparekassen Kronjylland for deres gavmildhed og en særlig tak til Morten Pedersen.

---

Ligesom de 2 foregående år har vi et lotteri med mange gode gevinster, hvor hovedgevinsterne er 2 gavekort af 5.000 kr., som kan benyttet som et tilskud til en jagtrejse ved büròet Limpopo Travel og Diana Jagtrejser.

Det er igen lykkes mig at få de 2 gavekort hjem til en rigtig god pris. Der har igen været forhandlet med Diana’s konsulent Lars Storgaard, som de heldige vindere senere kan tage kontakt til.

Håber det vil bringe vinderne på en god jagttur, hvor de må få nogle gode oplevelser, og som de senere og måske næste år kan berette og delagtiggøre os i.

---

Guns & Power hos Rex Pedersen i Laurbjerg har bidraget med flotte gaver til vores lotteri.

Så hermed en stor tak til ham.

Han har en flot forretning med et stort varelager, så det er helt sikket et besøg værd.

---

Jeg vil høre Jer om der er interesse for, at vi booker et arrangement på Hadsten skydebane og evt. medskydning på lærred. Det skulle være sjovt at prøve.

Er der andre her, som sidder og brænder inde med ideer eller lign., så er I velkomne til at komme med dem. Det vil da også være muligt selv, at arrangere noget for vores medlemmer. I kan sagtens komme til bestyrelsen og anmode om tilskud til en sådan afholdelse.

---

Jeg håber da også, at vi i aftenens løb skal høre fra sidste års vindere af rejsegavekortene, - om de har fået indløst dem og forhåbentligt haft nogle gode oplevelser.

Vi har via foreningssiden også haft 2 medlemmer – Ivan Østergaard og Bjørn Bernhard på en statsjagt, så måske er der også en jagtoplevelse der.

---

Min og den øvrige bestyrelsens henstilling er, at vi fortsætter foreningens virke som hidtil som en ”hvilende forening”, og at vi også næste år kan mødes på denne festlige måde til hyggeligt samvær.

Håber vi får en god og hyggelig aften.

På formandens vegne

/Ejnar Albertsen